આ અંગે પ્રાપ્ત વિગત અનુસાર હિંમતનગરની ડિસ્ટ્રીકટ ઇન્સ્પેકટર લેન્ડસ રેકર્ડસ કચેરીમાં વર્ષ ૨૦૦૯ દરમિયાન હેડ ક્વાર્ટર આસીસ્ટન્ટ તરીકે ફરજ બજાવતા રમેશચંદ્ર મોહનલાલ પંડયાએ મોજે ગઢોડા, તા.હિંમતનગરના બ્લોક નં.૩૦૫ અને બ્લોક નં.૩૦૬ની ટીપણની નકલો લેવા માટે અને તે ટીપણની નકલો તૈયાર કરી તેમાં સિક્કા મારી સહી કરી આપવા માટે નકલ ફીના રૂ.૨૦ અને વધારાના રૂપિયા ૧૦૦ની લાંચની માંગણી કરી હતી. તા.૨૬ જૂન ૨૦૦૯ના રોજ હિંમતનગર એસી.બી.ના પી.આઇ. કે.પી. દેસાઇએ લાંચનું છટકુ ગોઠવી ડી.આઇ.એલ.આર. કચેરીના હેડ ક્વાર્ટર આસીસ્ટન્ટ રમેશચંદ્ર મોહનલાલ પંડયાને પંચોની હાજરીમાં રૂપિયા ૧૦૦ની લાંચ લેતા રંગે હાથ ઝડપી લીધા હતા. જે લાંચના ગુનાનો કેસ હિંમતનગરની સાબરકાંઠા જિલ્લાના ડિસ્ટ્રીકટ એન્ડ સેશન્સ જજની કોર્ટમાં ચાલી ડિસ્ટ્રીકટ એન્ડ સેશન્સ જજ કે.બી. ગુજરાથીએ શનિવારે સરકારી વકીલ વસંતભાઇ વી. મહેતાની ધારદાર દલીલોને ધ્યાનમાં લઇ આરોપી રમેશચંદ્ર પંડયાને કસુરવાર ઠેરવી છ માસની સજા અને રૂપિયા ૧૦૦૦નો દંડ તથા અન્ય ગુનામાં એક વર્ષની સજા તથા રૂપિયા ૨૦૦૦ના દંડનો હુકમ કર્યો હતો.